REPUBLIKA SRBIJA

NADZORNI ODBOR ZA IZBORNU KAMPANjU

03 Broj: 06-2/264-23

28. decembar 2023. godine

B e o g r a d

**Z A P I S N I K**

**SEDME SEDNICE NADZORNOG ODBORA ZA IZBORNU KAMPANjU,**

**ODRŽANE 25. DECEMBRA 2023. GODINE**

Sednica je počela u 11 časova.

Sednicom je predsedavao Svetislav Goncić, predsednik Nadzornog odbora za izbornu kampanju.

Sednici su prisustvovali članovi Nadzornog odbora: prof. dr Dragan Vučinić, dr Slobodan Prvanović, prof. dr Miodrag Savović, mr Vojin Vučićević i Aleksandar Stamatović.

Sednici nisu prisustvovali članovi Nadzornog odbora: dr Jovanka Matić, Aleksandar Milosavljević, prof. dr Branko M. Rakić i prof. dr Bojan Tubić.

Na predlog predsednika, Nadzorni odbor je jednoglasno (šest glasova za) utvrdio sledeći

D n e v n i r e d:

1. Usvajanje beleški sa sastanaka sa predstavnicima REM-a i predstavnicima RTS-a;
2. Razmatranje predloga dr Jovanke Matić da Nadzorni odbor za izbornu kampanju predloži Narodnoj skupštini Republike Srbije da pokrene inicijativu za razrešenje svih članova Saveta REM-a, od 18. decembra 2023. godine;
3. Razmatranje predloga dr Slobodana Prvanovića da Nadzorni odbor usvoji stav da su izbori održani 17. decembra 2023. godine bili neregularni u aspektu izborne kampanje, od 18. decembra 2023. godine;
4. Razmatranje predloga prof. dr Dragana Vučinića, od 20. decembra 2023. godine.

**Prva tačka dnevnog reda**: Usvajanje beleški sa sastanaka sa predstavnicima REM-a i predstavnicima RTS-a

Na predlog predsednika, Nadzorni odbor je jednoglasno (šest glasova „za“) usvojio Beleške sa sastanaka sa predstavnicima REM-a i predstavnicima RTS-a.

**Druga tačka dnevnog reda**: Razmatranje predloga dr Jovanke Matić da Nadzorni odbor za izbornu kampanju predloži Narodnoj skupštini Republike Srbije da pokrene inicijativu za razrešenje svih članova Saveta REM-a, od 18. decembra 2023. godine

Član odbora, dr Slobodan Prvanović podsetio je da je predložio nakon održanog sastanka sa jednim službenikom REM-a, da Nadzorni odbor REM-u uputi dopis u kome bi izrazio oštro negodovanje povodom toga što niko od ovlašćenih lica iz REM-a nije došao na sastanak. Takođe, naveo je i da smatra da sastanak koji smo imali sa gospodinom nije imao neki specijalni efekat, u smislu da Nadzorni odbor nije dobio konkretne informacije o izbornoj kampanji u elektronskim medijima.

Istakao je da o Savetu REM-a ima vrlo negativan stav baš zbog toga što ne obavljaju savesno svoj posao, te da će svakako glasati za predlog koji je gospođa Matić iznela, kao i da smatra da treba uputiti REM-u taj dopis kako bi se, ako ništa drugo, za sledeći put obezbedilo da sledeći Nadzorni odbor dobije kvalitetne informacije na osnovu kojih će moći da zauzima stav o izbornoj kampanji.

Na predlog predsednika, Nadzorni odbor (dva glasa „za“ i četiri „protiv“) nije prihvatio predlog dr Jovanke Matić da Nadzorni odbor za izbornu kampanju predloži Narodnoj skupštini Republike Srbije da pokrene inicijativu za razrešenje svih članova Saveta REM-a, od 18. decembra 2023. godine.

**Treća tačka dnevnog reda**: Razmatranje predloga dr Slobodana Prvanovića da Nadzorni odbor usvoji stav da su izbori održani 17. decembra 2023. godine bili neregularni u aspektu izborne kampanje, od 18. decembra 2023. godine

Član odbora, dr Slobodan Prvanović podsetio je da je ovaj predlog već obrazlagao na prethodnoj sednici Nadzornog odbora i da je u međuvremenu dostavio tekst obrazloženja svim članovima pitem imejla. Napomenuo je i to da verovatno su skoro svi posmatrači, pre svega iz OEBS-a i CRTE, uočili skandalozne stvari koje su se desile na ovim izborima a koje iste čine apsolutno neprihvatljivim sa stanovišta standarda koji važe u civilizovanom svetu. Takođe, smatra da članovi Odbora koji su imali indolentan stav spram tih neregularnosti su time postali saučesnici u ovim najneregularnijim izborima u istoriji Srbije. Podsetio je da je ko zna koliko puta upozoravao, da su članovi Nadzornog odbora bili blagovremeno i detaljno obaveštavani o svim ovim kršenjima Zakona koji su se dešavali u izbornoj kampanji, naveo je i to da su svojim indolentnim stavom članovi Odbora praktično na sebe preuzeli odgovornosti za posledice jer postoji veliko nezadovoljstvo naroda sa time kakva je bila regularnost održanih izbora.

Takođe, dodao je da sve na šta ukazuju posmatrači nisu stvari koje pripadaju nadležnosti Nadzornog odbora ali da postoji deo koji se tiče onog perioda pre samog održavanja izbora koji je i te kako u nadležnosti Nadzornog odbora te da iz tih razloga predlaže da Nadzorni odbor proglasi, odnosno zauzme stav, da su održani izbori bili neregularni u aspektu izborne kampanje.

Član odbora, prof. dr Dragan Vučinić naveo je da pošto su se već neki članovi Nadzornog odbora javno izjasnili da su u aspektu izborne kampanje izbori bez dileme neregularni, nema potrebe da se taj stav potvrđuje.

Svetislav Goncić istakao je da neki članovi Nadzornog odbora imaju veoma izražen stav u političkom smislu, dakle ne neutralan nego vrlo pristrasan politički stav i taj politički stav se projektuje sve vreme na ostale članove.

Član odbora, prof. dr Dragan Vučinić naveo je da ne postoji politički stav već da su svi nezavisno gledali činjenice i da se niko, ni kolega Prvanović ni koleginica Matić, nije konsultovao ni sa kim a pogotovo ne sa predstavnicima ODIR-a. Naveo je i to da smatra kako je večni problem Srbije šta je mera patriotizma, odnosno da li je patriota onaj koji ide sa Titom ili onaj koji ide sa Dražom.

Svetislav Goncić istakao je da se slaže u potpunosti sa iznetom konstatacijom da je večno pitanje zaklinjanja na vernost i kome, da li Bogu ili sekularnoj državi.

Član odbora, prof. dr Dragan Vučinić istakao je da su se on, kolega Prvanović i koleginica Matić zakleli na vernost poštovanju pravila, da je država Srbija odlučila da ide u Evropsku uniju, doneli propise uskladu sa tim koje je Narodna skupština izglasala, kao i da su isti prepisani ne od ruskih i kineskih zakona nego od evropskih.

Istakao je da je u skladu sa navedenim, mera patriotizma poštovanje pravila, kao i da se iz ponašanja ostalih članova Nadzornog odbora može zaključiti da je njihova mera patriotizma poštovanje volje većine.

Svetislav Goncić naglasio je da poštovanje institucije predsednika države, ma ko on bio, se poštuje i institucija pravila celog sistemskog koncepta državnosti.

Član odbora, prof. dr Dragan Vučinić naveo je da smatra kako to poštovanje predstavlja diktaturu ličnosti, jer je ličnost i funkcija u stvari država. Takođe, predsednica Vlade kaže da neki osporavaju ličnost predsednika i da tako destabilizuju državu, što nije tačno jer se tako destabilizuje vlast a ne država jer su vlast i država dva potpuno različita pojma kao što su i izabrane ličnosti i poštovanje pravila dva različita pojma. Naveo je i to da niko ne sme da krši pravila jer ona čine osnov državnog patriotizma, a ne izabrana ličnost.

Svetislav Goncić istakao je da nema luksuz da bude subjektivan u okviru rada Nadzornog odbora.

Član odbora, mr Vojin Vučićević naveo je da smatra kako je neadekvatno da se Nadzorni odbor izjašnjava oko izbornog procesa koji još uvek nije završen. Takođe, u javnosti su se pojavile razne polu informacije i pretpostavke i Nadzorni odbor se ne može izjašnjavati na bazi pretpostavki. Što se tiče izveštaja stranih posmatrača, prvo je navedeno da je 40 hiljada ljudi iz Bosne došlo i glasalo, zatim su strani posmatrači naveli da je 50 hiljada ljudi došlo, dakle prostom racunicom za 40 hiljada ljudi je potrebno oko 850 autobusa i nije moguće da su toliki autobusi mogli da se sakriju i da ih niko ne vidi. Takođe, predstavnik austrijske posmatračke misije naveo je da je bilo 50 hiljada ljudi koji su došli da glasaju a uvidom u granični prelaz je konstatovano da je oko 20 hiljada ljudi tog dana prešlo granicu i kada se odbije broj ljudi koji inače prelazi dnevno granicu, taj broj je daleko manji od onog što je rečeno. Naveo je i to da je čudno što upravo ti predstavnici stranih organizacija nisu ni na jednom mestu stavili primedbu.

Istakao je da je veoma opasno da kao član Nadzornog odbora donosi sud o nečemu na bazi pretpostavki a ne na bazi činjenica. Naveo je da je sticajem okolnosti od 2007. do 2008. godine bio na nekoliko izbora što lokalnih, što parlamentarnih u nekim evropskim zemljama te da je mogao da prati kako njihovi izborni procesi funkcionišu i zaključio je da nisu mnogo drugačiji od onih u našoj zemlji da su metode i propisi slični kao i problemi sa kojima se susreću, kao npr. pitanje medija i njihovog izveštavanja.

Takođe, što se tiče informacija i istraživanja posmatračke misije CRTA, naveo je da nakon gostovanja izvršnog direktora na televiziji N1 koji direktno poziva na nerede ne može da smatra relevantnim niti kompetentnim.

Svetislav Goncić naveo je da je predstavnik posmatračke misije CRTA takođe na televiziji N1 naveo da nema tačne podatke već samo indicije na osnovu kojih iznosi stav o regularnosti izbora.

Član odbora, mr Vojin Vučićević naveo je da je spreman da donese stav o predlogu dr Slobodana Prvanovića na bazi činjenica, a ne na bazi pretpostavki i tek nakon što se izborni proces okonča. Na kraju svog izlaganja dodao je da mu je, u najmanju ruku, neprijatno da ga bilo ko unapred svrstava u jedne ili druge pre nego što je uopšte izneo i obrazložio svoj stav.

Član odbora, dr Slobodan Prvanović naveo je da svako ima pravo da sumnja u šta god hoće i to je jedna od glavnih karakteristika intelektualca da treba da sumnja u sve što postoji da bi došao u taj proces kritičke analize do nekakve istine kao i da što se tiče posmatračke misije CRTA, oni imaju ograničen broj ljudi koje mogu da upute na neka mesta za koje oni smatraju da su reprezentativna ali da u skladu sa tim ne mogu imati zvaničan izveštaj kao što ima RIK.

Svetislav Goncić naveo je da Posmatračka misija CRTA svoje izveštaje smatra apsulutno tačnim i relevantnim.

Član odbora, dr Slobodan Prvanović naveo je da nijedna misija sa ograničenim brojem ljudi prosto ne može da napravi izveštaj koji pokriva sva izborna mesta u celoj Srbiji. Takođe, naveo je da Nadzorni odbor treba da sudi o onome što je bilo u izbornoj kampanji koja je završena.

Član odbora, prof. dr Miodrag Savović naveo je da je od prvog dana glavni problem koje su nadležnosti Nadzornog odbora, da manja grupa članova Nadzornog odbora želi stalno da proširi nadležnosti Nadzornog odbora mimo onoga što piše u Zakonu o izboru narodnih poslanika. Takođe, u pravnoj filozofiji postoji i diktatura manjine, teror manjine nad većinom, tako da nije obavezno da onaj ko je u većini sprovodi diktaturu. Naveo je i to da je stekao utisak, ali da je to samo pretpostavka, da je opoziciji falilo u Beogradu 4.000 glasova oni bi rekli da je došlo 4.000 ljudi iz Republike Srpske da glasa, pošto im je falilo 40.000 oni su počeli sa 40.000, da im je trebalo 100.000 oni bi rekli da su došli iz Republike Srpske 100.000, to su sve pretpostavke.

Naglasio je da smatra da ukoliko Nadzorni odbor nije u stanju da na osnovu svojih saznanja proceni izbornu kampanju nego se opredeljuje prema afinitetima posmatračke misije, strane ili domaće, onda nije ispunio svoj cilj. Takođe, naveo je i to da ne može u ovom trenutku da se izjasni o tome da je izborna kampanja bila nezakonita jer je to isuviše lako, brzo i bez argumenata donet zaključak. Izneo je predlog da se unese u izveštaj Nadzornog odbora sve ono što je praćeno, sve što je razmatrano i sve inicijative koje su pokrenute i tek da je na osnovu toga moguće doneti zaključak.

Svetislav Goncić naveo je da je preko RIK-a Ministarstvu unutrašnjih poslova za proveru bilo upućeno 496 poziva od kojih je za manje od deset utvrđeno da su bili upisani u biračke spisove, četiri godine pre nego što su današnji izbori uopšte održavani, od toga osmoro je menjalo mesta prebivališta, ne po drugim zemljama nego samo u Srbiji.

Napomenuo je i to da je na televiziji N1 bilo emitovano direktno uključenje u emisiju gospođe Olje Bećković u kome je navedeno da je namera opozicije bila da uđu u zgradu Skupštine grada Beograda da bi se sa terase obratili građanima, da su pokušali nenasilno da uđu ali da su sprečeni i da je nakon toga došlo do incidenata. Takođe, sudija Škoro je u gostovanju u emisiji kod gospođe Olje Bećković navela da se ne slaže s planom koji je čula a koji se tiče tima koji bi opozicija oformila da pregovara nakon što se ponište izbori na svim nivoima o tome kako išta treba da se uradi da bi se novi izbori uopšte sproveli na način i pod uslovima koji opozicija smatra prihvatljivim.

Na kraju svog izlaganja apelovao je da se odluke donose na osnovu zakonom propisanih nadležnosti Nadzornog odbora i pravila utvrđenih Poslovnikom koji je isti usvojio kao i da se vodi računa šta je gornji nivo kompetencije ovog tela da bi se mogao doneti zaključak, jer se u suprotnom stvara slika da ovo telo ima nekakav politički afinitet na jednu stranu i da je Nadzorni odbor neregularno telo čiji članovi čak treba da krivično odgovaraju zato što vrše svoju funkciju.

Na predlog predsednika, Nadzorni odbor (dva glasa „za“ i četiri „protiv“) nije prihvatio predlog dr Slobodana Prvanovića da Nadzorni odbor usvoji stav da su izbori održani 17. decembra 2023. godine bili neregularni u aspektu izborne kampanje, od 18. decembra 2023. godine.

**Četvrta tačka dnevnog reda**: Razmatranje predloga prof. dr Dragana Vučinića, od 20. decembra 2023. godine

Član odbora, prof. dr Dragan Vučinić naveo je da Nadzorni odbor u svom završenom dokumentu ocene treba posebno da koristi izveštaj OEBS-a jer su oni imali mnogo više ljudi, resursa i informacija. Takođe i rusku posmatračku grupu, njene izjave i izveštaje, obzirom da su se i oni, kao i Nadzorni odbor bavili nadziranjem izborne kampanje.

Svetislav Goncić naveo je da i Nadzorni odbor nije telo koje sprovodi inspekcijski nadzor, i da smatra da za nadležnost koja mu zakonom pripada ima sasvim dovoljno resursa za rad.

Član odbora, prof. dr Dragan Vučinić naveo je da je čekao više od sat vremena na svom biračkom mestu na Lekinom brdu, u 11 sati, da je prebrojao dvanaest mladih ljudi koji su se vratili, odnosno odustali od glasanja jer je bila prevelika gužva. Takođe, naveo je i da su mu se javljali ljudi sa drugih mesta koji čak nisu iz opozicije i rekli da se to dešavalo posle u opštinama u kojima je posle izbora video da je opoziciona stranka imala duplo više glasova od vladajuće stranke i takođe u izveštaju OEBS-a navedeno je da je bila neverovatno čudna gužva na pojedinim biračkim mestima. Dakle, naveo je da smatra da nije slučajno da tamo gde vladajuća stranka zna unapred da će imati manje glasova bude velika gužva na biračkim mestima kao da je manjak biračkih mesta. Naveo je i to da trideset pet godina glasa na istom biračkom mestu u Trećoj beogradskoj gimnaziji u Njegoševoj ulici i da je apsurd to da se baš na biračkim mestima gde opozicija ima neku šansu stvaraju nenormalne gužve da bi ljudi odustali. Istakao je da po celoj Srbiji postoji smanjivanje broja stanovnika usled demografskih tokova ali i da Beograd iz raznoraznih razloga ima veliko povećanje i da nije loše da se menjaju biračka mesta, u skladu sa tim. Dodao je i da očigledno nešto nije dobro kada se pri maloj izlaznosti veoma dugo čeka.

Svetislav Goncić naveo je da je evidentno da neki članovi imaju mnogo veća očekivanja od Nadzornog odbora usled svojih ideoloških i političkih ubeđenja dok je realnost da isti ima svoj okvir definisan Zakonom o izboru narodnih poslanika.

Takođe, naveo je da smatra da se kroz diskusije na sednicama definiše ono što bi trebalo da stoji u zaključku, da se predloži da Nadzorni odbor treba da ima veću nadležnost.

Istakao je da kao osnovna načela rada Nadzornog odbora smatra nepristrasnost i neutralnost. Na kraju svog izlaganja naveo je i to da je neophodno prevazići političke stavove kao i da se zakon i struktura Nadzornog odbora kao tela Narodne skupštine najbolje štiti sprovođenjem propisanih nadležnosti i poštovanjem pravila.

Na predlog predsednika, Nadzorni odbor (dva glasa „za“ i četiri „protiv“) nije prihvatio predlog prof. dr Dragana Vučinića, od 20. decembra 2023. godine.

Sednica je završena u 15,40 časova.

**PREDSEDNIK**

**Svetislav Goncić**